KIRJALLINEN KYSYMYS E-1722/02 esittäjä(t): Roberta Angelilli (UEN) komissiolle. Jokien suojelu.



Virallinen lehti nro 052 E , 06/03/2003 s. 0095 - 0096



KIRJALLINEN KYSYMYS E-1722/02 esittäjä(t): Roberta Angelilli (UEN) komissiolle (13. kesäkuuta 2002) Aihe: Jokien suojelu Jokien, järvien ja muiden vesistöjen suojelu on tärkeä asia. Roomassa on laiminlyöty Tiber-joen suojelu, vaikka joella on historiallisesti ja ympäristön kannalta mittaamattoman suuri merkitys Rooman kaupungille. Tiber-jokeen liittyy vesihuolto-, kaupunkisuunnittelu- ja ympäristöongelmia, jotka ovat johtaneet viime vuosikymmeninä joen vakavaan saastumiseen ja yleiseen huonontumiseen, jotka estävät joen täysipainoisen hyödyntämisen. Voisiko komissio näin ollen ilmoittaa, 1. onko olemassa ohjelmia, jotka koskevat jokien suojelua ja niiden arvostuksen edistämistä; 2. mihin toimiin Tiber-joen kaltaisissa tapauksissa voidaan ryhtyä; 3. mitä mieltä se on edellä mainitusta asiasta? Margot Wallströmin komission puolesta antama vastaus (25. heinäkuuta 2002) Komissio on parlamentin jäsenen kanssa samaa mieltä siitä, että jäsenvaltioiden jokien suojelu on tärkeää. Euroopan unioni on toteuttanut laajoja toimenpiteitä EU:n alueella sijaitsevien jokien laadun ylläpitämiseksi ja parantamiseksi - vähentämällä jokien pilaantumista päästöjen lähteellä ja erityisesti jätevesipäästöjen ja maatalouden aiheuttamaa pilaantumista sekä - ulottamalla vesiensuojelu koskemaan kaikkia vesistöjä, pohjavesiä, jokia, järviä ja rannikkovesiä ja velvoittamalla saavuttamaan hyvän vesien laadun (hyvän vesien tilan) vuoteen 2015 mennessä. Vesien pilaantumisen vähentämistä päästöjen lähteellä käsitellään yhdyskuntajätevesien käsittelystä annetussa direktiivissä(1), jonka soveltamisalaan kuuluvat kaikki taajamat ja muut rakennetut alueet lukuun ottamatta taajamia, joiden asukasluku on alle 2 000 henkilöä tai joilla on vastaava asukasvastineluku. Direktiivissä säädetään velvoitteesta kerätä ja käsitellä jätevesi asianmukaisesti tiettyyn määräaikaan vuoden 1998, 2000 tai 2005 loppuun mennessä riippuen päästöjen määrästä ja haitan kohteena olevan vesistön ominaisuuksista. Nitraattidirektiivi(2) täydentää yhdyskuntajätevesien käsittelystä annettua direktiiviä maataloudesta peräisin olevien päästöjen osalta. Kunnianhimoisen tavoitteen kaikkien yhteisön vesien hyvän tilan saavuttaminen on kirjattu yhteisön vesipolitiikan puitedirektiiviin(3). Direktiivissä säädetään valmisteluvaiheesta (analyysi vuoteen 2004 mennessä, seurantajärjestelmän perustaminen vuoteen 2006 mennessä, hoitosuunnitelmien laatiminen kullekin vesipiirille laajan julkisen kuulemisen perusteella vuoteen 2009 mennessä) ja toimintavaiheesta (suunniteltujen toimenpiteiden toteuttaminen ja vesien hyvän tilan saavuttaminen vuoteen 2015 mennessä). Komissio aikoo EY:n perustamissopimuksen valvojana seurata tarkkaan yhteisön lainsäädännön täytäntöönpanoa jäsenvaltioissa. Komissio antoi 21. marraskuuta 2001 kertomuksen(4) yhdyskuntajätevesien käsittelystä annetun direktiivin täytäntöönpanosta. Kertomuksessa käsiteltiin myös suurkaupunkien tilannetta: Roomassa toimii jätevesien käsittelylaitos, jossa suoritetaan jälkikäsittely. Komissio tutkii parhaillaan toista täytäntöönpanovaihetta (vuoden 2000 loppuun mennessä toteutettavat toimenpiteet). Komissio julkaisee nitraattidirektiivin täytäntöönpanoa koskevan toisen kertomuksen vuonna 2002. Uuden yhteisön vesipolitiikan puitedirektiivin yhteydessä komissio tekee jäsenvaltioiden, ehdokasmaiden, sidosryhmien ja hallituksesta riippumattomien järjestöjen kanssa ennennäkemättömän tiivistä yhteistyötä, joka on huomattavasti laajempaa kuin EY:n perustamissopimuksen oikeudelliset velvoitteet edellyttävät. Yhteinen täytäntöönpanostrategia mahdollistaa tietojen vaihdon ja ohjeasiakirjojen laatimisen täytäntöönpanon tueksi. Lisäksi järjestetään yhteisön vesipolitiikan puitedirektiiviä koskevia seminaareja ja työpajoja. Yksi tällainen tilaisuus järjestettiin kesäkuun lopussa 2002 Bolognassa Italiassa. Samanaikaisesti komissio toteuttaa tarpeen mukaan oikeudellisia toimia, joilla varmistetaan edellä mainitun, yhteisön jokien ja muiden vesistöjen suojelun takaavan lainsäädännön asianmukainen täytäntöönpano. (1) Neuvoston direktiivi 91/271/ETY, annettu 21. toukokuuta 1991, yhdyskuntajätevesien käsittelystä (EYVL L 135, 30.5.1991). (2) Neuvoston direktiivi 91/676/ETY, annettu 12. joulukuuta 1991, vesien suojelemisesta maataloudesta peräisin olevien nitraattien aiheuttamalta pilaantumiselta (EYVL L 375, 31.12.1991). (3) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000). (4) KOM(2001) 685 lopullinen.